
צריך כפר שלם לגדל ילד
צריך כפר שלם להתאבל על ילד

צריך
כפר שלם, בית והורים ואחים ומשפחה מורחבת, גן , צהרון וצהרונית, בית ספר 
רחובות וגינות ופינות מוצלות ומגרש כדורסל
בית כנסת שבאים אליו בהתחלה עם ההורים 
ואז לבד, ומאחרים קצת ועוד קצת ועוד
ותנועת נוער 
וחברים מאותו הכפר
ומבוגרים לשאוב מהם השראה, 
ולשוחח שיחה שהולכת ומעמיקה 
כפר שלם לגדל ילד
ילד שהופך לאיש
גדול וחכם ורגיש
שסופג בכפר ערכים של אהבת האדם ואהבת הארץ
של ציונות וממלכתיות, וביקורתיות ויושרה וענווה וגם חוסר שיפוטיות וקבלה
וספוג אהבת הלמידה והחשיבה וערכה של שאלה ועוד שאלה ועוד שאלה
כפר שלם של רעות וחברות ואחריות וערבות
צידה לדרכו של הילד, האיש.

ובאיזה דרך יבחר? באיזו דרך יבחר כשיצא מהכפר?
אם לא - לעשות את הטוב 
ולשרת ולתרום 
ולצאת בלי היסוס 
לצאת להגן על המדינה, להחזיר את החטופים 
לסכן את החיים שוב ושוב במשך חודשים של לחימה עצימה 
לצעוק הירש בסמטאות ולקוות להחזירו לכפר 
ולחזור אל הכפר שחור ומפויח הביתה מן הקרב
ובבוקר שבת אחרי ברכת הגומל לחזק ולהרים 
אותנו המבוגרים - בשכנוע על צדקת הדרך 
בראית האור והטוב ובתקווה.
בתקווה.

ולמדנו השנה 
שצריך כפר שלם להתאבל על ילד
צריך כפר שלם להרגיש עמוק את הבשורה המרה ואת העצב הנורא 
את החלל שנפער 
צריך כפר שלם שיחזק ויחבק ויבשל ויארגן ויקים ויאיר ויחמם ויסחב ויפרק וישלח ויאכיל וישקה 
ויענה אמן ויקים מאבלות 
בניסיון לנחם 
להתנחם
צריך כפר שלם לדייק רגשות, לשאוב כוחות, למלא את הזכרונות 
להתאבל יחד על ילד

רסיסי האור של יובל 
משתקפים ונשברים 
מוחזרים מוארים ומאירים 
בכל פינה 
ובלבבות 
מבקשים שנמשיך 
שנמשיך להיות כפר 
שנמשיך להיות טובים ומיטיבים 
שנלך לאורו
שנהיה ראויים 

שלו האורח, קדושת-הדרך, 
ניצת השעל, כפקע רך. 
הוא בן-אלמוות, נצן של נצח, 
כוכב משחק ברום דרך. 
…
נוגות בכינו על מות אחינו 
כוכב הלילה דעך, דעך... 
אז קמנו חרש, דמעה מחינו, 
לשוב, ללכת בנתיב האח.

נתן יונתן
